Rämpssisu toetamist lõpetavad kampaaniad maailmas – Propastop
24.05.2021
Reklaamiraha sattumine vandenõuteooriaid, valeinfot, erinevate ühiskonnagruppide vahelist vaenu õhutavate või ühiskondade vastu suunatud vaenulikku propagandat levitavate veebilehtede haldajate taskusse ei ole midagi uut.
Ka sellega võitlemist on viimastel aastatel maailma eri paikades nähtud.
2016.aastal korraldas USA liikumine Sleeping Giants kampaania reklaamide tellimise vastu äärmuslikke vaateid levitavas uudistelehes Breitbart. Algatuse üks loojatest postitas sotsiaalmeedias ekraanitõmmiseid seal veebilehel ilmuvast reklaamist ning lisas juurde viite(tagi) reklaami tellinud ettevõtte kontole. Selle kampaaniaga liitus 820 suurt ettevõtet sh Lenovo, BMW, VISA, HP, Vimeo jne.
Samal aastal korraldati Ühendkuningriigis kampaania Stop Funding Hate. Aktsiooniga kutsuti üles lõpetama reklaami tellimine meediaväljaannetesse, mis kasutasid ajalehe müüginumbrite suurendamiseks ära lugejate hirmu. Ettevõtmise keskmeks olid Inglismaa meediaväljaanded The Sun, Daily Mail ja Daily Express. Kampaania sihtmärgiks olid näiteks Barclays, British Airways, Gillette, Lego, Marks & Spencer, Virgin Media jne.
2019. aastal käivitati Tšehhis algatus Fair Advertising, mille eesmärgiks on võidelda reklaamide avaldamise vastu valeinfot ja vandenõuteooriad levitavatel veebilehtedel. Fair Advertising aktivistid postitavad Twitter kontol ekraanitõmmiseid sellistelt lehtedelt leitud reklaamidest. Aktsiooni aluseks on valeinfot ja vandenõuteooriaid levitavatest veebilehtedest loodud andmebaas Konspiratori.sk, millest saab pikemalt lugeda Propastopi postitusest siin.
2020. aasta sügisel kirjutasime USAs alguse saanud kampaaniast Stop Hate For Profit. Aktsioon oli suunatud ühiskonda lõhestavate sõnumite levitamise vastu sotsiaalmeedias. Algatust vedas grupp inimõigusorganisatsioone ning selle teravik oli suunatud Facebooki vastu, mis pole jätkuvalt teinud piisavalt vihakõne ja rassistlike rünnakute ohjeldamiseks oma keskkonnas.
Propastop kirjutas esimest korda Venemaa propagandalehtedel ilmuvatest reklaamidest 2017. aastal ning probleem ei ole tänaseks kuhugi kadunud.
Reklaam satub vandenõuteooriaid, valeinfot, erinevate ühiskonnagruppide vahelist vaenu õhutavatele või ühiskondade vastu suunatud vaenulikku propagandat levitavatele veebilehtedele teadmatusest, tähelepanematusest või oportunismist.
Fotod: ekraanitõmmised Twitterist